Diari Oficial de la Generalitat Valenciana


Sumari del DOGV 6641, del 31-10-2011 (2011/11951)

DECRET 159/2011, de 28 d'octubre, del Consell, per a la commemoració del trentè aniversari de l'Estatut d'Autonomia de la Comunitat Valenciana.
-----------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2011/10/28/159/dof/vci/html**

### Dades del document

Número de DOGV
:   6641

Data del DOGV
:   31-10-2011

Secció del DOGV
:   I. DISPOSICIONS GENERALS

Número del document
:   2011/11678


Data del document
:   28-10-2011

Organisme emissor
:   Conselleria de Governació

Tipus de document
:   Decret

Descriptors 

:   * Govern Valencià
    * autonomia
    * commemoració
    * legislació
    * comunitat autònoma

DECRET 159/2011, de 28 d'octubre, del Consell, per a la commemoració del trentè aniversari de l'Estatut d'Autonomia de la Comunitat Valenciana. [2011/11959]  
L'1 de juliol de 2012 es complirà el trentè aniversari de l'aprovació de l'Estatut d'Autonomia de la Comunitat Valenciana a través de la Llei Orgànica 5/1982. L'ocasió és digna no sols de ser recordada, sinó de ser celebrada pel que va significar aleshores i pel que ha suposat la nostra norma institucional bàsica per a l'efectiva consolidació del model valencià d'autogovern.  
Des d'aquella data ja llunyana de 1982, diverses normes van permetre aconseguir les actuals cotes d'autonomia dins del model d'organització territorial establit per la Constitució Espanyola de 1978. L'aprovació i entrada en vigor, apenes un mes després de l'Estatut, de la Llei Orgànica 12/1982, de 10 d'agost, de Transferència a la Comunitat Valenciana de Competències en Matèria de Titularitat Estatal; la posterior assumpció com a pròpies de les competències inicialment transferides, a través de la Llei Orgànica 5/1994, de 24 de març, de Reforma de l'Estatut d'Autonomia de la Comunitat Valenciana; la consegüent derogació de l'esmentada Llei Orgànica 12/1982 (LOTRAVA) mitjançant la Llei Orgànica 12/1994, de 24 de març; i, en fi, la transcendental reforma operada per mitjà de la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, de l'Estatut d'Autonomia de la Comunitat Valenciana, han anat conformant, amb el temps, les bases sobre les quals s'assenta, en l'actualitat, el sistema institucional i el conjunt de competències que donen suport a l'autonomia valenciana.  
  
Però el trentè aniversari que ara es pretén celebrar no pot valorar-se en termes d'una mera successió de normes, sinó que és necessari tindre en compte també l'evolució viscuda per la societat valenciana, molt distinta, des de molts punts de vista, a la de 1982. Es tracta, en efecte, d'una societat més plural i heterogènia, formada per una població que no sols ha experimentat un creixement numèric considerable sinó que, a més, ha vist com s'hi han incorporat persones procedents d'altres cultures, desitjoses d'integrar-se en la Comunitat Valenciana però mantenint les seues arrels, els seus costums i els seus vincles amb els respectius països d'origen.  
Precisament, si el trentè aniversari de la norma institucional bàsica de tots els valencians i totes les valencianes mereix ser commemorat és perquè el nostre Estatut d'Autonomia ha estat el marc idoni per a forjar un model de convivència en què la ciutadania de la Comunitat Valenciana ha demostrat ser capaç de progressar i d'integrar a tots aquells que volien formar part del nostre projecte comú sense perdre'n en absolut la identitat, els valors, les tradicions, els costums i la resta d'elements que, en definitiva, n'han conformat la idiosincràsia.  
  
Es tracta, en conseqüència, d'una suma de factors -la configuració progressiva d'un ordenament jurídic propi, l'exercici efectiu d'una autonomia política plasmada, per damunt de tot, en l'extensa labor legislativa de les Corts, i la consolidació d'un model de convivència obert i plural- que ha permès que la Comunitat Valenciana se situe, a hores d'ara, en un lloc privilegiat entre les comunitats autònomes i, en general, entre les regions de la Unió Europea.  
I, alhora que es forjava aqueix model, la Comunitat Valenciana mai no ha renunciat a defendre unes relacions de l'Estat amb el conjunt de comunitats autònomes, i d'aquestes últimes entre si, fonamentades sobre la base dels principis d'igualtat, solidaritat interterritorial i compatibilitat entre unitat i diversitat. La tramitació, l'aprovació i l'aplicació efectiva de les successives reformes de l'Estatut d'Autonomia han demostrat, en reiterades ocasions, que el poble valencià és perfectament capaç de reivindicar el que considera que li pertany sense crear greuges comparatius i sense establir diferències injustificades entre territoris.  
  
D'ací que l'any 2012 siga una bona ocasió per a rememorar el nostre passat recent i aprofitar les lliçons que ens brinda per a estretir i enfortir els llaços que han de cohesionar el nostre futur. L'objecte d'aquest decret és crear un Comitè d'Honor i un Comitè Científic perquè siguen els òrgans encarregats de fixar les pautes generals i els criteris específics que vertebraran el conjunt d'actes inclosos en el programa commemoratiu. A més, sobre la base d'eixes pautes i criteris, es preveu que un expert o una experta de reconegut prestigi en l'àmbit acadèmic assumisca la responsabilitat de ser-ne el Comissari o la Comissària General, figura a la qual s'atribueix la coordinació i supervisió de les activitats a realitzar.  
Els dos òrgans col·legiats als quals s'ha fet referència queden adscrits a la Conselleria de Governació com a departament del Consell que té expressament atribuïdes les competències en matèria de desenrotllament estatutari, segons el que preveu l'article 12.1 del Decret 5/2011, de 21 de juny, del president de la Generalitat, pel qual es determinen les conselleries en què s'organitza l'administració de la Generalitat, en relació amb l'article 1 del Decret 114/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Governació. D'altra banda, la figura del Comissari o de la Comissària General es fa dependre del Comitè Científic, sempre sota les directrius generals que decidisca establir el Comitè d'Honor.  
  
Per tot això, en virtut del que disposa l'article 18.f) de la Llei del Consell, a proposta del conseller de Governació, i amb la deliberació prèvia del Consell, en la reunió del dia 28 d'octubre de 2011,  
  
  
DECRETE  
  
Article 1. Objecte  
1. Constitueix l'objecte d'aquest decret la creació d'un Comitè d'Honor, d'un Comitè Científic i de la figura d'un Comissari o una Comissària General per a la Commemoració del Trentè Aniversari de l'Estatut d'Autonomia de la Comunitat Valenciana.  
2. Els òrgans creats per mitjà d'aquest decret tindran com a finalitat contribuir al disseny, programació i execució dels actes i esdeveniments de distinta naturalesa que integren el programa commemoratiu que es confeccionarà per a celebrar l'esdeveniment adés ressenyat.  
3. El Comitè d'Honor i el Comitè Científic s'adscriuen a la conselleria que té assignades les competències en matèria de desenrotllament estatutari, i la figura del Comissari o de la Comissària General se situa sota la dependència directa del Comitè Científic.  
  
Article 2. El Comitè d'Honor  
1. La presidència del Comitè d'Honor correspon a la persona que ostente la presidència de la Generalitat.  
2. El Comitè d'Honor estarà integrat pels següents vocals:  
a) La persona que ostente la presidència de Les Corts.  
b) La persona que ostente la viceprèsidencia del Consell.  
c) La persona titular de la conselleria que tinga atribuïdes les competències en matèria d'educació.  
d) La persona titular de la conselleria que tinga assignades les competències en matèria de cultura.  
e) La persona titular de la conselleria que tinga atorgades les competències en matèria de desenrotllament estatutari.  
f) La persona que ostente la presidència del Consell Jurídic Consultiu de la Comunitat Valenciana.  
g) La persona que ostente la presidència del Consell Valencià de Cultura.  
h) La persona que ostente la direcció del Gabinet del President de la Generalitat.  
3. Les funcions de secretari o secretària del Comitè d'Honor seran exercides per la persona designada entre els seus membres.  
4. Al Comitè d'Honor correspon d'establir les pautes i els criteris generals per a l'elaboració, per part del Comitè Científic, del programa dels actes commemoratius del trentè aniversari de l'Estatut d'Autonomia de la Comunitat Valenciana.  
5. El Comitè d'Honor es reunirà una vegada a l'any amb caràcter ordinari i, amb caràcter extraordinari, totes les vegades que siga convocat pel seu president o presidenta, a iniciativa pròpia o a proposta, almenys, d'una tercera part dels o de les vocals.  
  
Article 3. Comitè Científic  
1. El Comitè Científic estarà presidit per la persona titular de la conselleria que tinga atribuïdes les competències en matèria de desenrotllament estatutari.  
2. La vicepresidència del Comitè Científic correspondrà a la persona titular de la secretaria autonòmica que tinga assignades les competències en matèria de desenrotllament estatutari.  
3. La secretària del Comitè Científic serà la persona titular de la subssecretaria de la conselleria que tinga atorgades les competències en matèria de desenrotllament estatutari.  
4. Seran vocals del Comitè Científic:  
a) La persona titular de la direcció general amb competències en matèria de desenrotllament estatutari.  
b) Un o una representant de cada una de les universitats públiques i privades de la Comunitat Valenciana, a proposta d'elles i amb rang acadèmic mínim de professor o professora titular d'universitat.  
Així mateix, a títol personal i amb acceptació prèvia, el president o la presidenta del Comitè Científic podrà nomenar altres vocals entre persones de reconegut prestigi i competència en l'àmbit professional o acadèmic.  
5. Són funcions del Comitè Científic:  
a) Elaborar el programa general dels actes commemoratius que es despleguen.  
b) Preparar i desenrotllar els projectes de les diferents exposicions, congressos, jornades i publicacions a celebrar amb motiu de la commemoració.  
c) Proposar i coordinar, si és el cas, activitats commemoratives en col·laboració amb altres administracions públiques o entitats de caràcter privat.  
6. El Comitè Científic es reunirà, de forma ordinària, amb una periodicitat trimestral i, de forma extraordinària, totes les vegades que estime oportú el seu president o presidenta per a la bona marxa de les activitats programades.  
  
Article 4. Comissari o Comissària General  
1. El Comitè Científic designarà un Comissari o una Comissària General, les funcions del o de la qual seran les d'executar les activitats del programa d'actes commemoratius d'acord amb allò que s'ha establit pel propi Comitè Científic, i segons les pautes i criteris generals fixats pel Comitè d'Honor.  
2. El president o la presidenta del Comitè Científic podrà nomenar una o diverses persones perquè, exercint tasques de coordinació, puguen col·laborar amb el Comissari o la Comissària General en l'exercici de les seues atribucions.  
  
Article 5. Funcionament del Comitè d'Honor i del Comitè Científic  
  
El procediment per a la convocatòria, constitució i adopció d'acords del Comitè d'Honor i del Comitè Científic serà l'establit en el capítol II del títol II de la Llei de Règim Jurídic de les Administracions Públiques i del Procediment Administratiu Comú.  
  
DISPOSICIÓ ADDICIONAL  
  
Única. Regla de no despesa  
La implementació i el desplegament posterior d'aquest decret no podrà tindre cap incidència en la dotació de tots i cada un dels capítols de despesa assignada a la conselleria amb competències en matèria de desenrotllament estatutari, i en tot cas haurà de ser atès amb els mitjans personals i materials de la conselleria competent per raó de la matèria.  
  
  
DISPOSICIONS FINALS  
  
Primera. Habilitació normativa  
Es faculta la persona titular de la conselleria competent en matèria de desenrotllament estatutari per a dictar totes les disposicions necessàries per a l'aplicació i el desplegament del que estableix el present decret.  
  
  
Segona. Vigència del decret  
Les disposicions contingudes en el present decret es mantindran vigents fins trans-correguts tres mesos des de la finalització de l'any commemoratiu del trentè aniversari de l'Estatut d'Autonomia de la Comunitat Valenciana.  
Tercera. Entrada en vigor  
El present decret entrarà en vigor l'endemà de la publicació en el Diari Oficial de la Comunitat Valenciana.  
  
Valencia, 28 d'octubre de 2011  
  
El president de la Generalitat  
ALBERTO FABRA PART  
  
El conseller de Governació  
SERAFÍN CASTELLANO GÓMEZ


Còpia Permalink ELI